Shalom! Tere õhtust!
Eetris on TV7 lisraeli Uudised Jeruusalemmast.
Põhiteemad -
Peaminister Netanyahu pidas uue valitsuse esimese istungi,
kus ta kordas otsustavust kaitsta Iisraeli piire selle vaenlaste eest.
Iisraeli uue justiitsministri sõnul püüab ta leida uut tasakaalu,
mis piiraks Ülemkohtu võimu Knesseti ja valitsuse üle.
Jeruusalemma päeva tähistanud juudid kähmlesid palestiinlastega,
kes vanalinna müüride lähedal ürituse vastu protesteerisid.
Peaminister Netanyahu pidas nädalavahetusel Jeruusalemmas
uue valitsuse esimese istungi,
kus ta kordas otsustavust
kaitsta Iisraeli piire selle vaenlaste eest.
Kaitseme veendunult oma piire
ja julgeolekut nii kaugel kui lähedal.
Kõik meie vaenlased peaksid teadma,
et on piire, mida me ületada ei luba.
See oli, on ja jääb meie valitsuse poliitikaks.
Netanyahu uus parempoolne valitsus, millel on Knessetis imenapp enamus,
andis ametivande neljapäeval,
keset nurinaid valitsusportfellide üle tema oma parteis Likudis.
Pärast valimisvõitu 17. märtsil näis,
et Netanyahu saab Knessetis mugava 67-kohalise enamuse.
Üllatuslikult pööras pikaajaline koalitsioonipartner,
endine välisminister Lieberman talle selja.
Konservatiivsetest, paremäärmuslikest ja ultraortodokside parteidest
koosneval koalitsioonil on 61 kohta 120-kohalises Knessetis,
mis ennustab Netanyahu 4. ametiajale raskusi.
Iisraeli uue valitsuse juhised ei maini kahe riigi lahendust
Iisraeli-palestiinlaste konfliktile.
Rahukõnelused katkesid mullu aprillis.
Üldsõnaliselt lubatakse edendada diplomaatilist protsessi
ja püüelda rahulepingu poole palestiinlaste ja teiste naabritega.
Palestiina president Abbas ütles pärast Iisraeli valitsuse ametivannet,
et on valmis rahukõnelusi taaskäivitama,
kuid Netanyahu peaks kurssi muutma
ja lõpetama 2017. aastaks nn Länekalda okupatsiooni.
Vaatamata kõigile vihjetele Iisraeli uue valitsuse loomuse osas
meie positsioon ei muutu.
Kõneluste jätkamiseks on kolm põhilist nõudmist:
asundustegevuse lõpetamine, vangide vabastamine,
eriti enne Oslo lepinguid vangistatute neljanda etapi vabastamine,
ja 1-aastased kõnelused, mis viivad graafikuni
lõpetada okupatsioon enamjaolt 2017. aastaks.
Iisraeli uue justiitsministri sõnul püüab ta leida uut tasakaalu,
mis piiraks Ülemkohtu võimu Knesseti ja valitsuse üle.
Kriitikud kardavad, et see piiraks kohtu järelvalvet juudiriigi üle.
Paremäärmusliku Juudi Kodu liikme Shakedi määramine justiitsministriks
on Iisraelis ja välismaal kära tekitanud seoses tema partei kohtupoliitikaga,
mis vastaste sõnul kahjustab juudiriigi demokraatlikku loomust.
Ametivannet andes püüdis Shaked neid muresid leevendada
ja lubas kaitsta kohtu staatust,
mida Iisraeli president on nimetanud vähemuste õiguste oluliseks kaitsjaks
riigis, kus puudub formaalne konstitutsioon.
Kohtusüsteem on meie kui demokraatliku ühiskonna
eksistentsi alus. Usun seda kogu südamest.
Ma ei lõdvenda selle haaret. Kuid ma ei lase sel ka õõnestada
seadusandlike ja täidesaatvate harude legaalset autoriteeti.
Seadusandlikud ja täidesaatvad harud on avalikkuse käepikendus,
kelle heaks nad tegutsevad.
Peame leidma valemi õigeks tasakaaluks harude vahel.
Ülemkohtu juriidiline ülevaade seadusandlusest ja juhtumitest,
kus viimastel aastatel on seadusi tagasi lükatud,
on pahandanud parempoolseid ja usuparteisid.
Pärast 2013. a parlamenti pääsemist
on 39-aastane endine tarkvarainsener toetanud mitmeid vastuolulisi seadusi,
mis oleksid mõjutanud kohtu võimu.
Netanyahu Likudi ja Juudi Kodu esitatud seaduseelnõu
muudaks parlamendil lihtsamaks
ignoreerida vastuoluliste seaduste õigustühiseks kuulutamist.
Teine eelnõu püüab piirata kohtu võimet tühistada seadusi,
nõudes, et vastavad otsused teeks Ülemkohtu 15-kohaline täispaneel.
Nii Likudi kui Juudi Kodu liikmed
tahavad lisada Ülemkohtusse ka rohkem kohtunikke,
mis võib kriitikute sõnul Iisraeli kohtusüsteemi politiseerida.
Jeruusalemma päeva tähistanud juudid kähmlesid palestiinlastega,
kes vanalinna müüride lähedal ürituse vastu protesteerisid.
Kokkupõrge tekkis igaaastasel lippude paraadil
Jeruusalemma Nutumüüri äärde,
kui osalejad suundusid vanalinna Moslemikvartalisse.
Kaks politseinikku said viga, kui neid kividega loobiti,
ja vahistati kuus araablast.
Pidustustel osales ca 40 000 inimest,
kes tähistasid 1967. a sõja võidu 48. aastapäeva Jordaania üle,
mis viis Jeruusalemma haaramise ja taasühendamiseni.
Alates Ida-Jeruusalemma annekteerimisest juudiriigiga
peab Iisrael ühendatud linna oma pealinnaks.
Rahvusvaheline kogukond pole seda heaks kiitnud,
sest tahab linna idaosa pealinnaks tulevasele Palestiina riigile.
Marsi sihiks olnud Nutumüüri ääres seisab vaidlusalune pühapaik,
mida juudid ja kristlased tunnevad Templimäena,
judaisimi ülima pühapaigana,
moslemid Haram al-Sharifina, kus asub al-Aqsa mošee,
islami tähtsuselt kolmas pühapaik.
Status-quo dikteerib seal palvetamisõiguse vaid moslemeile,
millele vaidlevad vastu nii juudid kui kristlased,
kes õhutavad Iisraeli valitsust usuvabadust järgima
ja lubama kõigil pühapaigas palvetada,
mis on tekitanud pingeid kohalike araablastest moslemitega.
Tean, et kui ma elan,
peab minu missioon Jumala tahte osas jätkuma.
- Ja see on? - See on vabadus, inimõigused, sallivus
ja Templimägi kõigile juutidele, kristlastele ja moslemitele.
Iisraeli idanaabri Egiptuse juurde -
Egiptuse kohus nõudis endisele Egiptuse presidendile Morsile
ja 106-le tema Moslemivennaskonna toetajale surmanuhtlust
seoses 2011. a massilise vanglast põgenemisega.
Morsi ja teised süüalused, sh Vennaskonna tippjuht Badie,
mõisteti süüdi politseinike tapmises ja röövimises,
politseihoonete ründamises ning vanglast põgenemises
president Mubaraki vastase ülestõusu ajal.
Kohtuotsuse mõistsid hukka rahvusvahelised inimõigusrühmitused
ja ka Türgi president Erdogan, kes süüdistas EL-i silmakirjalikkuses,
kuna see ei sekku asjasse majandushuvide tõttu.
EL, lääneriigid, kas te pole keelustanud surmanuhtlust?
Kas teil pole sanktsioone surmanuhtluse harrastajate vastu?
Miks te midagi ei tee? Miks te vaikite?
Kehtestage oma sanktsioonid neile!
Kehtestate teistele sanktsioone,
kui see teile kasulik on,
miks te ei kehtesta sanktsioone Egiptusele?
Teete kalkulatsioone, kuhu saate oma relvi müüa.
Sõjaväeline riigipööre ei lammutanud üksnes demokraatiat Egiptuses,
vaid ka kogu maailma unistused.
Lõplik kohtuotsus tehakse 2. juunil.
Aitäh vaatamast!
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri